**Hévízi marketing kampányok 2025. 1-11. hónapjában**

A Hévízi Turisztikai Nonprofit Kft. tevékenységének fókuszában Hévíz város népszerűsítése áll.   
A 2025. évi marketingmunkában is az online kampányok kapnak kiemelt hangsúlyt, fókuszálva Hévíz hagyományos és növekedési potenciállal rendelkező külpiacaira.

**BELFÖLDI kampányok és eredmények**

Belföldön az idei évben is munkánk során az online jelenlétet erősítettük Google-ADS/YouTube, Facebook/Instagram felületeken.

Visszafogott kampányköltés mellett kezdődött az év első néhány hónapja. A január-februári időszakban online kampányaink fő témája a romantikus wellness pihenés volt, melyben helyet kapott a 100 csók városa rendezvény, továbbá egyéb Valentin-naphoz kapcsolódó ajánlatok. A téli kampányt a koratavaszi foglalást ösztönző, valamint az early bird nyári kampány váltotta fel. A márciustól-májusig tartó időszakban a húsvéti és a március 15-i ünnepi időszakokra, a májusi első hétvégére ( Boldog Békeidők fesztivál ), valamint a pünkösdi időszakra fókuszáltunk. Májusban az early bird foglalási kampányokat felváltották az általános nyári kampányok, melyek a tavaszi foglalást ösztönző tematikákkal párhuzamosan jelentek meg a belföldi palettán. Áprilisban a meglévő kampányokat egy-egy havi tematikus hirdetéssel egészítettük ki. Az első hónapban a Szobakiadók Szövetségének tagjai kaptak lehetőséget a megjelenésre egy áprilisi előfoglalási ajánlattal, ezt követően a hévízi kerékpárosbarát, majd a kutyabarát szálláshelyek és szolgáltatások tematikus kampányokat indítottuk el. A nyári hónapokban kiemelten foglalkozunk a nagyrendezvények népszerűsítésével és ideális nyaralóhelyként népszerűsítettük a várost. Több általános témájú kampányunk egész éven át fut: pl. általános szálláskereső, kerékpárosbarát, kutyabarát kampányok és általános image kampányok.

Az online megjelenésekkel folyamatosan jelen vagyunk saját felületeinken kívül a turizmus.com, szallas.hu, programturizmus.hu, csodalatosbalaton.hu, funzine.hu és egyéb oldalakon. Egy alkalommal szerepeltünk riporttal a Spirit FM rádióban. Blog oldalunkra 15 cikket írtunk, melyek közül 8-at vett át az Index.hu Blog oldala, kettőt Index.hu főoldali kiemeléssel. Az évben 10 vendéghírlevelet küldtünk ki, melyek olvasottsága átlagosan 30-42% között mozog. 3 hetes natív kampányt indítottunk a koraőszi fürdőzés népszerűsítésére.

Az első fél évben, óvatos költségvetés mellett 3 print megjelenést kötöttünk le. Júniusban megjelentünk a Balaton FUNZINE magazin nyári, valamint a Story NYÁR különszámában. Május végén a magyarnyelvű, de szlovákiai Új Szó Vasárnap mellékletében olvashattak Hévízről. Majd egy augusztus közepére VisitBalaton365-tel közösen szervezett, 10 fő újságíró részvételével lezajlott study tour segítségével erősítettük a nyomtatott megjelenéseket. Megjelentünk a Nők Lapja, Marie Claire, Meglepetés, National Geographic, Story, Kiskegyed, Blikk Nők lapokban, valamint az egeszsegkalauz.hu oldalon. Továbbá idén ismét neveztünk a Nők Lapja Travel Awards versenyén az év turisztikai városa és az év fürdője kategóriákban. Helyi nyomtatott sajtóban is népszerűsítettük a nyári programokat: Szuperinfo, Forrás Magazin.

Belföldön a nyárid időszak programjait rádiós megjelenésekkel is megtámogattuk: 3 x 10 nap alatt, napi 4 szpotban hallhattak információkat a Rádió1 Balaton környéki frekvenciáját hallgatók a hévízi fesztiválokról.

Hévízen forgatott a Poggyász utazási magazin, melynek felvételeit augusztus végén láthatták a televíziónézők.

**KÜLFÖLDI kampányok és eredmények**

Hévíz jelenléte folyamatos a legfőbb küldőpiacokon. A hévízi imázskampányok Google-ADS/YouTube, Facebook és Instagram felületeken futnak, az évszaknak megfelelő kreatív tartalommal, üzenettel.

Az általános, hévízi, brandépítő kampányokon kívül minden hónapban futottak szállásfoglalást ösztönző kampányok. A külföldi kampányokat egy-egy célrégióban indítottuk, igazodva az évszakhoz és az adott régióban élők jellemző érdeklődési köréhez. Ausztriában Bécs és Graz körzetében vagyunk aktívabban jelen, januárban részt vettünk a bécsi Ferien turisztikai vásáron. Az osztrák jelenlétet kiegészítették a téli időszakban szlovén és horvát kampányok, valamint folyamatosan futnak search, display, carousel, lead, max performance, keresletgeneráló, Youtube kampányok Szlovákiában, Csehországban és Németországban. Júniusban előkészítettük az izraeli kampánycsomagot is, ami végül a nemzetközi helyzetre tekintettel nem indult el. Minden kampányban egyedi, célcsoportra és időszakra optimalizált, saját nyelvű landing-oldalra irányítjuk a látogatókat. Nyomtattunk német nyelvű kis és nagy méretű invitatív kiadványt, valamint 10.000 db Hévíz térképet. További ingyenes hévízi szóróanyagok nyomtatása történt 2025 második félévében.

Erőteljes nyomtatott megjelenéssel voltunk jelen több partnerrel közösen német, osztrák, szlovén és cseh piacon az nyár végén és az ősz kezdetén. Németországban a következő lapokban: Lust auf Wellness Magazinban 3 oldalon (942 000 olvasó), Herbst Aktív 1 oldalon (936 000 olvasó), Welt am Sonntag Magazin 2 oldalon (322 000 olvasó), Bild München 2 oldalon (428 000 olvasó), Bild Süd Reise Magazin 1 oldalon (687 000 olvasó). Ausztriában Heute Magazinban 3 alkalommal (399 000 olvasó) fél oldalon, AVIDA magazin őszi és téli számában, valamint a REISEN Magazinban 4 oldalon. Szlovákiában az Új Szó és Új Szó Vasárnap mellékletében 1-1 oldalon augusztus végén, valamint november végén 1 oldalon. Csehországban 2 lapban jelentünk meg a Svet Zeny (179 000 olvasó) magazinban 2 oldalon és a Tina női lapban szintén 2 oldalon. Ausztriai részről 3 fős újságírói study tourból valósult meg egy részletes blog megjelenés és jövő tavaszra várhatón további 2 nyomatott anyag.

**NÖVEKEDÉS A HÉVÍZI HONLAPON**

A 2024-es év január-október időszakához képest a heviz.hu honlapon több kampánnyal érintett célcsoportból is nőtt a felhasználók száma. A belföldi célcsoportból érkező látogatók száma 50,23%-kal, a németeké 12,9 %-kal, cseh látogatóké 78 %-kal, a lengyel látogatóké 11,82%-kal nőtt az előző év ugyanezen időszakához képest. Az osztrák és horvát látogatók száma átlagosan 23%-kal csökkent az az év eleji kampányok csak minimális költségvetéssel futottak.

**HÉVÍZIBIVALY DUATLON 4.0**

4. alkalommal szerveztük meg a HévíziBivaly Duatlon versenyt a Hévíz-patakon, ahol minden korábbinál többen vettek részt. Maximális nevezői létszámmal, 250 indulóval rajtolt el március 1-jén Hévízen a 4. HévíziBivaly Duatlon verseny. Az évről-évre népszerűbb megmérettetésre idén 62 egyéni induló, 65 két fős és 18 három fős csapat nevezett. A versenyzők kenukkal, kajakokkal, SUP-okkal teljesítették a 10 km-es vízi távot Hévíztől Fenékpusztáig, majd bivalyerővel futottak vissza a patak melletti töltésen Hévízre. A versenyre az ország minden részéről érkeztek sportolók és családtagok, akik végül a Hévízi Tófürdő Lótusz-teraszán készíthettek csodás közös fotókat. A rendezvény egyre népszerűbb és segít abban, hogy megmutassuk Hévíz egy másik, sportosabb, fittebb arcát.

**A TOURINFORM IRODA EREDMÉNYEI**

A hévízi Tourinform Irodát 2025. január – október között 26.035 fő kereste fel személyesen. Ez 11.408 fővel több, mint a tavalyi év ugyanezen időszakában. Ebből 8.925 fő volt magyar, míg a többi vendég külföldről érkezett. 2.673-an telefonon, 2.048-an E-mailben kértek segítséget. A Tourinform Iroda bevétele október végéig 18.369.440 Ft, melyből 17.154.300 Ft a kerékpárbérlésből adódott. Ez a bevétel 41%-kal magasabb a tavalyi év azonos időszakához képest. Az irodában jelenleg 3 fő teljes munkaidős kolléga dolgozik, és az év minden napján nyitva tartanak. Az információadás és kerékpárbérlés mellett az iroda szorosan együttműködik a VisitBalaton365 irodával, és számos szakmai támogatást nyúlt a helyi szolgálatóknak is (pl. szóróanyagok helyieknek, NTAK, KTH információ, aláírópont...stb)

**CROSSDEST Projekt**

Lead partnerként dolgozunk 3 magyar és 3 szlovén partnerrel egy Szlovén-Magyar Interreg projekten (2024. november 1 – 2026. október 31. között), melynek keretében a hévízi részről az alábbi feladatokat látjuk el:

* közreműködés egységes, az összes partner által elfogadott, a nemzetközi szabványok alapján kidolgozott turisztikai minőségmenedzsment rendszer, valamint monitoring rendszerlétrehozásában
* Green Destinations bronz minősítés megszerzése a város részére
* turisztikai szolgáltatók felkészítési programja a Good Travel Seal minősítés megszerzésére
* helyi termék tartalomfejlesztési program, Hévíz Piknik kosár termékfejlesztés, s hozzájuk kapcsolódó online kampányok – melyek célja a fenntartható turisztikai termékfejlesztés és helyi termelők és az aktív turisztikai szolgáltatók összekapcsolása – ehhez kapcsolódóan javasolt kerékpárutak kialakítása.
* partnerek munkájának koordinálása, közös feladatok megvalósítása
* projekt szintű szakmai és pénzügyi jelentések készítése

A projektmunka az ütemezés szerint halad, az első pénzügyi elszámolást elfogadták, a második időszak zárása zajlik éppen és a megvalósítás harmadik üteme.

**Összefoglaló táblázat a hirdetések eredményeiről 2025 január-november hónapokban**

|  |  |  |
| --- | --- | --- |
| ORSZÁG | KAMPÁNY TÍPUS | EREDMÉNY |
| Magyarország | Google ADS/YouTube | 4.400.088 megjelenés |
| Facebook/Instagram | 5.766.183 megjelenés |
| Rádió – Spirit FM | 1 riport |
| Rádió – Radio1 | 4x10 nap szpot – fesztiválok, advent |
| Rádió – Egerszeg rádió | 14 nap szpot - advent |
| Print – Balaton Funzine | 150.000 példány |
| Print - Story NYÁR különszám | 128.532 elérés |
| iloveheviz Blog | 10 cikk – 13.459 pv |
| Story 36/25 lapszám | 412.000 olvasó |
| Nők Lapja 36/25 lapszám | 471.000 olvasó |
| Meglepetés 36/25 lapszám | 215.000 olvasó |
| National Geographic 09/25 | 160.000 olvasó |
| Marie Claire 06/25 lapszám | 52.000 olvasó |
| Kiskegyed | 359.000 olvasó |
| Blikk Nők | 130.652 olvasó |
| egeszsegkalauz.hu | 621.0635 RU |
| Funzine magazin 2 alkalommal | 150.000 példány |
| Szuperinfo |  |
| Forrás Magazin |  |
| alfoldregiomagazin.hu |  |
| Németország | Google ADS/YouTube | 577.672 megjelenés |
| Facebook/Instagram | 1.574.194 megjelenés |
| Lust auf Wellness Magazin | 942.000 olvasó |
| Herbst Aktív | 936.000 olvasó |
| Welt am Sonntag Magazin | 322.000 olvasó |
| BILD München | 428 000 olvasó |
| BILD Süd Reise Magazin | 687.000 olvasó |
| Ausztria | Google ADS/YouTube | 1.772.875 megjelenés |
| Facebook/Instagram | 938.737 megjelenés |
| Ferien Messe Wien | 36.000 látogató / 4 nap |
| Heute Magazin 3 alk. | 399 000 olvasó |
| Avida magazin+hírlevél ősz és tél | 20.200 példány |
| heldenderfreizeit blog | 69.000 RU |
| Access Guide Magazin |  |
| Reisen Magazin | 297.000 olvasó |
| Csehország | Google ADS/YouTube | 2.266.429 megjelenés |
| Facebook/Instagram | 2.467.357 megjelenés |
| Svet Zeny | 179.000 olvasó |
| Tina | 175.000 példány |
| Szlovákia | Google ADS/YouTube | 1.005.270 megjelenés |
| Facebook/Instagram | 3.399.197 megjelenés |
| Print – Új Szó/Vasárnap | 1/1 oldal – 26.000 olvasó |
| Új Szó | 26.000 fő |
| Új Szó Vasárnap melléklet | 26.000 fő |
| Szlovénia | Google ADS/YouTube | 290.378 megjelenés |
| Horvátország | Google ADS/YouTube | 1.197.198 megjelenés |
| Lengyelország | Facebook/Instagram | 272.681 megjelenés |

A fenti táblázat nem tartalmazza a heviz.hu honlap oldalmegtekintéseinek számát (1.578.857pv), továbbá a Facebook, Instagram, TikTok, YouTube oldalaink elérését és posztjaink darabszámát, amik meghaladják a 900 posztot/bejegyzést/videót és az 21.695.000 megtekintést.

Hévízi Turisztikai Nonprofit Kft.  
8380 Hévíz, Rákóczi u.   
halasz.eva@hevizmarketing.hu